ILM ลุ้น “ช้อปดีมีคืน” กระตุ้นกำลังซื้อ หนุนยอดขายสิ้นปีฟื้นตัวแกร่ง
ILM ลุ้น "ช้อปดีมีคืน" กระตุ้นกำลังซื้อ หนุนยอดขายสิ้นปีฟื้นตัวแกร่ง
ILM ลุ้น "ช้อปดีมีคืน" กระตุ้นกำลังซื้อ หนุนยอดขายสิ้นปีฟื้นตัวแกร่ง
6 พ.ย. 2563

นางสาวกฤษชนก ปัทมสัตยาสนธิ กรรมการผู้จัดการ บริษัท อินเด็กซ์ ลิฟวิ่งมอลล์ จำกัด (มหาชน) หรือ ILM  เปิดเผยว่า ผลการดำเนินงานในไตรมาส 3/63 ภาพรวมฟื้นตัวโดดเด่น เมื่อเทียบกับไตรมาส 2/63 ที่ถือเป็นจุดต่ำสุด หลังหน่วยงานภาครัฐประกาศใช้มาตรการล็อกดาวน์เพื่อสกัดกั้นการแพร่ระบาดของโควิด-19 โดยบริษัทฯ มีกำไรสุทธิ 145.6 ล้านบาท ปรับเพิ่มขึ้นกว่า 9 เท่า เมื่อเทียบกับไตรมาสก่อน ตามการเติบโตของรายได้รวมที่ 1,989.8 ล้านบาท ปรับเพิ่มขึ้น 7.4% เมื่อเทียบกับไตรมาสก่อน รับอานิสงส์กำลังซื้อภายในประเทศเริ่มฟื้นตัว ส่งผลให้ภาพรวม 9 เดือนแรกของปี 63 บริษัทฯ มีรายได้รวม  6,069.4 ล้านบาท และกำไรสุทธิ 278.2 ล้านบาท
ทั้งนี้ ไตรมาส 3/63 บริษัทสามารถสร้างอัตรากำไรขั้นต้นจากการขาย (Gross Profit Margin) และอัตรากำไรสุทธิ (Net Profit Margin) แตะสถิติสูงสุด โดยอัตรากำไรขั้นต้นจากการขายอยู่ที่ 49.9% หลังดำเนินการปรับกลยุทธ์มุ่งเน้นการเพิ่มประสิทธิภาพการผลิต ปรับ Product Mix เพิ่มสัดส่วนการขายผลิตภัณฑ์ที่มีอัตรากำไรขั้นต้นสูง ให้สอดรับพฤติกรรมผู้บริโภคยุค New Normal ควบคู่ไปกับการจัดโปรโมชั่นส่งเสริมการขายที่มีประสิทธิภาพ ขณะที่อัตรากำไรสุทธิแตะระดับสูงสุดที่ 7.3% หลังบริษัทเดินหน้าควบคุมค่าใช้จ่ายในการขายและบริหารอย่างมีประสิทธิภาพอย่างต่อเนื่อง
ทั้งนี้ถึงแม้ในสถานการณ์ยากลำบาก บริษัทสามารถบริหารสภาพคล่องได้อย่างแข็งแกร่ง ชำระคืนเงินกู้ระยะยาวสถาบันการเงินนับจากต้นปีรวม 1,367 ล้านบาท โดยเป็นการชำระคืนก่อนกำหนด 998 ล้านบาท รวมถึงเดินหน้าจ่ายเงินปันผล 232.3 ล้านบาท สำหรับรอบผลประกอบการปี 62 และประกาศจ่ายเงินปันผลระหว่างกาล 75.8 ล้านบาท สำหรับงวดการดำเนินงาน 1 ม.ค. ถึง 30 มิ.ย.63 ซึ่งได้จ่ายให้กับผู้ถือหุ้นแล้วเมื่อวันที่ 8 ต.ค.63
สำหรับแนวโน้มโค้งสุดท้ายของปี 63 บริษัทฯ คาดการณ์ว่า มาตรการ “ช้อปดีมีคืน” ของรัฐบาลจะช่วยกระตุ้นกำลังซื้อภายในประเทศ และช่วยผลักดันยอดขายและภาพรวมผลประกอบการของบริษัทให้ฟื้นตัวอย่างต่อเนื่อง รวมถึงเดินหน้ารักษาอัตรากำไรขั้นต้นให้อยู่ในระดับสูง ควบคุมค่าใช้จ่ายในการขายและบริหารอย่างมีประสิทธิภาพ และบริหารจัดการซัพพลายเชนในการมุ่งลดปริมาณสินค้าคงเหลือต่อไปในอนาคต เพื่อรักษาขีดความสามารถการทำกำไรให้อยู่ในระดับสูงอย่างยั่งยืน โดยเฉพาะเมื่อสภาวะเศรษฐกิจของประเทศไทยกลับมาอยู่ในระดับก่อนเกิดสถานการณ์การแพร่ระบาดของโควิด-19 จะสามารถเห็นผลประกอบการของบริษัทกลับมาเติบโตได้อย่างโดดเด่น